Găsirea unui loc de parcare este o adevărată aventură în Timișoara, iar Poliția Locală anunță, glorios și periodic, cât de multe amenzi împarte pentru bizonii care își lasă mașinile aiurea. Agenții funcționează însă clar pe principiul „fă ce zice popa, nu ce face popa”.



Să zicem că aveți treabă prin zona Pieței Iosefin. E aglomerat, e oricum înainte de Paște și toată lumea e grăbită. Locuri de parcare nu sunt, așa că dați ture, în speranța că poate pleacă totuși cineva. Și când colo… surpriză! Cineva a găsit loc de parcare, și nu unul, ci două! „Din ciclul «Omu’ potrivit, la locu’ potrivit», o fotografie care demonstrează indubitabil faptul că Poliția Locală Timișoara încadrează handicapați, profitând din plin de avantajele oferite de Legea 448 / 2006, actualizată în 2016. Bipezii care au coborât din mașină nu păreau handicapați locomotor – or fi fost handicapați mental? Întreb pentru un prieten … A se observa că, datorită faptului că erau doi boacteri handicapați în mașină, au ocupat două locuri”, a notat, pe Facebook, Corneliu N. Vaida, un „prieten” mai vechi al localilor. El a și fost amendat, anul trecut, pentru o postare pe rețelele de socializare. Cazul a ajuns și la urechile șefilor din PL. „Situația este verificată de către compartimentul de control intern al instituției”, au precizat, pentru deBanat, reprezentanții PL.

Agenții cu pricina sigur nu țin însă cont de recomandările colegilor lor. Nu de alta, dar iată ce transmiteau aceștia pe 20 martie, de exemplu: „Poliția Locală Timișoara atrage atenția conducătorilor auto să țină cont de indicatoarele și marcajele rutiere pentru a nu periclita staționarea în locurile special amenajate a persoanelor cu dizabilități, dovedind astfel că ne aliniem la țările civilizate și îi respectăm pe semenii noștri cu nevoi”. Altfel, amenzile sunt, conform OUG 195/2002, cuprinse între 435 lei și 580 lei și trei puncte penalizare la permis.